
អំពីកម្មវិធីចាក់ថ្នាំបង្ការថ្នាក់ជាតិ (NIP)
កម្មវិធីចាក់ថ្នាំបង្ការថ្នាក់ជាតិ (NIP) ផ្តល់ជូនវ៉ាក់សាំងដោយឥតគិតថ្លៃដើម្បីការពារមនុស្សដែលមានសិទ្ឋិទទួល ដើម្បីប្រឆាំងនឹងជំងឺជាច្រើនប្រភេទ។
NIP ត្រូវបានបង្កើតឡើងក្នុងឆ្នាំ 1997 ដោយរដ្ឋាភិបាលអូស្ត្រាលី ក្នុងកិច្ចសហការជាមួយរដ្ឋាភិបាលរដ្ឋ និងដែនដី ដើម្បីបង្កើនអត្រានៃការចាក់ថ្នាំបង្ការថ្នាក់ជាតិ និងកាត់បន្ថយជំងឺនានាដែលអាចបង្ការបានដោយវ៉ាក់សាំង។
NIP ផ្តល់ជូនវ៉ាក់សាំងសំខាន់ៗដោយឥតគិតថ្លៃដល់មនុស្សដែលមានសិទ្ឋិទទួលដូចជាទារក និងកុមារ ក្មេងជំទង់ ស្ត្រីមានផ្ទៃពោះ មនុស្សពេញវ័យ និងមនុស្សចាស់ ប្រជាជាតិដើមដំបូង និងអ្នកដែលមានស្ថានភាពសុខភាពមិនល្អ ដែលបណ្ដាលឱ្យពួកគាត់ស្ថិតក្នុងហានិភ័យខ្ពស់នៃការអាចមានជំងឺធ្ងន់ធ្ងរ។
ដើម្បីស្វែងយល់ថាតើវ៉ាក់សាំងណាដែលអ្នក ឬក្រុមគ្រួសាររបស់អ្នកមានសិទ្ធិទទួលដោយឥតគិតថ្លៃ និងនៅពេលណា អ្នកអាចពិនិត្យមើលកាលវិភាគ NIP នៅតាមគេហទំព័រ www.health.gov.au/nipschedule ឬនិយាយជាមួយអ្នកជំនាញសុខភាពរបស់អ្នក។
កាលវិភាគ NIP
កាលវិភាគ NIP គឺជាឈុតនៃការចាក់ថ្នាំបង្ការតាមវគ្គដែលបានផ្តល់ឱ្យនៅពេលវេលាជាក់លាក់ពេញមួយជីវិតរបស់អ្នក ចាប់ពីកំណើត រហូតដល់ពេញវ័យ។ ការចាក់វ៉ាក់សាំងតាមពេលវេលានៃកាលវិភាគ ផ្តល់នូវការការពារដ៏ល្អបំផុត។
ដើម្បីមានសិទ្ធិទទួលបានវ៉ាក់សាំង NIP ដោយឥតគិតថ្លៃ អ្នកត្រូវតែមាន ឬមានសិទ្ធិទទួលបានកាត Medicare។
កម្មវិធីនេះក៏ផ្តល់ជូនការចាក់វ៉ាក់សាំងដែលបានខកខាន ដោយផ្ដល់ជូនឥតគិតថ្លៃផងដែរ ប្រសិនបើមិនបានចាក់ក្នុងវ័យកុមារភាពសម្រាប់៖
មនុស្សដែលមានអាយុរហូតដល់ទៅ 20 ឆ្នាំ
មនុស្សដែលមានអាយុក្រោម 26 ឆ្នាំដែលមិនបានចាក់វ៉ាក់សាំងបង្ការវីរុសដុះឫសលើអង្គជាតិមនុស្ស (HPV)
ជនភៀសខ្លួន និងអ្នកចូលមកជ្រកកោនក្រោមកម្មវិធីមនុស្សធម៌គ្រប់វ័យ។
កន្លែងដើម្បីទទួលបានវ៉ាក់សាំង NIP ដោយឥតគិតថ្លៃ
អ្នកអាចទទួលបានវ៉ាក់សាំង NIP ពីស្ថាប័នផ្តល់សេវាកម្មចាក់វ៉ាក់សាំងមួយចំនួន មានដូចជា៖
មន្ទីរអ្នកជំនាញពិនិត្យព្យាបាលរោគទូទៅ
គ្លីនិកចាក់ថ្នាំបង្ការសាលាសង្កាត់តាមមូលដ្ឋាន (មានជូននៅក្នុងរដ្ឋ និងដែនដីមួយចំនួន)
មជ្ឈមណ្ឌលសុខភាពសហគមន៍
សេវាកម្មវេជ្ជសាស្ត្រជនជាតិដើម Aboriginal
ឱសថស្ថាន
សាលារៀន (សម្រាប់ក្មេងជំទង់)។
វ៉ាក់សាំងទាំងអស់ដែលមានរាយឈ្មោះក្នុងកាលវិភាគ NIP គឺមិនគិតថ្លៃទេ។ ទោះជាយ៉ាងណាក៏ដោយ អ្នកជំនាញសុខភាពរបស់អ្នកអាចគិតថ្លៃពិគ្រោះយោបល់ ឬថ្លៃសេវាកម្ម។ សូមសាកសួរមើលថាតើមានថ្លៃសេវាកម្មណាមួយដែរឬទេ នៅពេលធ្វើការណាត់ជួបរបស់អ្នក។
ការធានាសុវត្ថិπវ៉ាក់សាំង
មុនពេលមានការអនុម័តឱ្យប្រើប្រាស់វ៉ាក់សាំងណាមួយនៅក្នុងប្រទេសអូស្ត្រាលី វ៉ាក់សាំងនោះត្រូវឆ្លងកាត់ការសាកល្បងផ្នែកវេជ្ជសាស្រ្តយ៉ាងទូលំទូលាយ និងការវាយតម្លៃយ៉ាងហ្មត់ចត់ដោយរដ្ឋបាលគ្រប់គ្រងលើទំនិញទាក់ទងនឹងការព្យាបាល (TGA)។
មានតែវ៉ាក់សាំងដែលបំពេញតាមស្តង់ដារសុវត្ថិភាព គុណភាព និងប្រសិទ្ធិភាពយ៉ាងហ្មត់ចត់ប៉ុណ្ណោះ ដែលទទួលបានការអនុម័ត។
នេះគឺជាផ្នែកនៃដំណើរការដ៏ទូលំទូលាយដែលត្រូវបានតម្រូវ មុនពេលវ៉ាក់សាំងអាចត្រូវបានចុះបញ្ជីក្នុង NIP។
នៅពេលវ៉ាក់សាំងណាមួយបានទទួលការអនុម័តឱ្យប្រើប្រាស់ សុវត្ថិភាពរបស់វាត្រូវបានបន្តត្រួតពិនិត្យយ៉ាងដិតដល់ ហើយមានការចាត់វិធានការដោយយកចិត្តទុកដាក់ និងការស៊ើបអង្កេតភ្លាមៗទៅលើកង្វល់ទាំងពួង។
ការគ្រប់គ្រងវ៉ាក់សាំង
រដ្ឋាភិបាលអូស្ត្រាលីទទួលខុសត្រូវចំពោះ NIP និងការទិញវ៉ាក់សាំងនានាដែលគ្របដណ្តប់ដោយកម្មវិធីនេះ។ រដ្ឋាភិបាលរដ្ឋ និងដែនដីទទួលខុសត្រូវចំពោះការសម្របសម្រួល និងការត្រួតពិនិត្យការផ្តល់សេវាកម្មចាក់ថ្នាំបង្ការ និងការចែកចាយវ៉ាក់សាំង។ គណៈកម្មការ និងស្ថាប័នប្រឹក្សាជាច្រើនធ្វើការត្រួតពិនិត្យការរៀបចំបង្កើត និងការចែកចាយ NIP។
ប្រទេសអូស្ត្រាលីមានកម្មវិធីចាក់ថ្នាំបង្ការដែលបានផ្តល់មូលនិធិដោយរដ្ឋ សម្រាប់សាធារណៈជន ដ៏ទូលំទូលាយបំផុតមួយនៅក្នុងពិភពលោក។
ផលប៉ះពាល់នៃការចាក់វ៉ាក់សាំង
ជាលទ្ធផលនៃកម្មវិធីចាក់វ៉ាក់សាំងប្រកបដោយជោគជ័យ ជំងឺជាច្រើនត្រូវបានលុបបំបាត់ចោល ឬក៏កម្រមានណាស់នៅក្នុងប្រទេសអូស្ត្រាលី ដូចជារោគតេតាណូស ជំងឺគ្រុនផ្តាសាយ Haemophilus influenzae ប្រភេទ b (Hib) និងគ្រុនស្វិតដៃជើង (poliomyelitis)។ (footnote: https://immunisationhandbook.health.gov.au/contents/about-the-handbook)
ចំនួនប្រជាជនដ៏ច្រើនដែលបានចាក់វ៉ាក់សាំង ក៏បង្កើតភាពស៊ាំនៃហ្វូងមនុស្សផងដែរ ពីព្រោះនៅពេលដែលមនុស្សគ្រប់ចំនួនបានចាក់វ៉ាក់សាំង ឱកាសនៃការឆ្លងរាលដាលនៃជំងឺក៏មានកាន់តែតិចដែរ។ ភាពស៊ាំនៃហ្វូងមនុស្សត្រូវបានសម្រេច នៅពេលដែលអត្រាចាក់វ៉ាក់សាំងមានប្រហែលជា 95%។
សម្រាប់ព័ត៌មានបន្ថែម និងធនធានព័ត៌មានអំពីការចាក់ថ្នាំបង្ការពីកុមារភាព រួមទាំងវីដេអូ សំណួរដែលគេសួរញឹកញាប់ និងខិត្តប័ណ្ណព័ត៌មានជាដើម សូមចូលទៅកាន់គេហទំព័រ health.gov.au/childhoodimmunisation
ព័ត៌មានទាំងអស់នៅក្នុងខិត្តប័ណ្ណព័ត៌មាននេះ គឺត្រឹមត្រូវគិតត្រឹមខែមិថុនា ឆ្នាំ 2026។

